CELEX: 52015PC0071
Language: sk
Date: 2015-03-02
Title: Návrh ROZHODNUTIE RADY uzavrieť v mene Európskej únie výmenu listov na získanie členstva v rozšírenej komisii Dohovoru o ochrane tuniaka južného

|
			
		
		
		52015PC0071
		
			Návrh ROZHODNUTIE RADY uzavrieť v mene Európskej únie výmenu listov na získanie členstva v rozšírenej komisii Dohovoru o ochrane tuniaka južného /* COM/2015/071 final - 2015/0036 (NLE) */
			
				
		
		
			
			   	DÔVODOVÁ SPRÁVA
1.           KONTEXT NÁVRHU
Komisia na
ochranu tuniaka južného (Commission for the Conservation of Southern Bluefin
Tuna, CCSBT) je regionálnou organizáciou pre riadenie rybárstva zodpovednou za
riadenie populácií tuniaka južného (ďalej len „TJ“) vo všetkých oblastiach
jeho výskytu. Dňa 20. mája 1994 nadobudol účinnosť Dohovor o
ochrane tuniaka južného.
Európska únia je
od roku 2006 spolupracujúcim nečlenom rozšírenej komisie CCSBT.
Spolupracujúci nečlenovia sa v plnej miere zúčastňujú na
činnostiach CCSBT, nie sú však oprávnení hlasovať. Štatút
spolupracujúceho nečlena si vyžaduje osvojenie si cieľov a opatrení
CCSBT v oblasti riadenia a ochrany.
Po
niekoľkých rokoch diskusií komisia CCSBT na svojom 20. zasadnutí, ktoré sa
konalo v októbri 2013, zmenila uznesenie o rozšírenej komisii tak, aby sa
členom rozšírenej komisie mohli stať organizácie regionálnej
ekonomickej integrácie prostredníctvom výmeny listov, v ktorých dá
žiadateľ komisii CCSBT pevný záväzok, že bude dodržiavať podmienky
dohovoru a rozhodnutia rozšírenej komisie CCSBT.
Prostredníctvom
návrhu rozhodnutia Rady o podpísaní, v mene Európskej únie, a o predbežnom
vykonávaní výmeny listov na získanie členstva v rozšírenej komisii
Dohovoru o ochrane tuniaka južného z [XXX] Európska komisia odporučila
Rade, aby podpísala a predbežne vykonala výmenu listov s cieľom
získať členstvo v rozšírenej komisii CCSBT.
Po ukončení
tohto postupu by EÚ mala nárok na členstvo a hlasovanie v rozšírenej
komisii a rozšírenom vedeckom výbore CCSBT.
Hlavný záujem EÚ
o členstvo v CCSBT spočíva v podobných spôsoboch riadenia populácií
tuniaka južného a tuniaka modroplutvého, ako aj v odhodlaní naďalej
podporovať jednotný prístup Únie v oblasti ochrany všetkých oceánskych
zdrojov, a pritom posilňovať svoj záväzok dlhodobej ochrany a
udržateľného využívania rybolovných zdrojov v celosvetovom meradle.
2.           VÝSLEDKY KONZULTÁCIÍ SO
ZAINTERESOVANÝMI STRANAMI A POSÚDENÍ VPLYVU
Neuplatňuje sa
3.           PRÁVNE PRVKY NÁVRHU
Cieľom tohto návrhu je uzatvoriť
právny postup, ktorý sa začal podpisom a predbežným vykonávaním výmeny
listov so zreteľom na získanie členstva v rozšírenej komisii a
rozšírenom vedeckom výbore CCSBT po získaní súhlasu Európskeho parlamentu.
2015/0036 (NLE)
Návrh
ROZHODNUTIE RADY
uzavrieť v mene Európskej únie výmenu
listov na získanie členstva v rozšírenej komisii Dohovoru o ochrane
tuniaka južného
RADA EURÓPSKEJ ÚNIE,
so zreteľom na Zmluvu o fungovaní
Európskej únie, a najmä na jej článok 43 ods. 2 v spojení s
článkom 218 ods. 6 písm. a),
so zreteľom na návrh Európskej komisie,
so zreteľom na súhlas Európskeho
parlamentu[1],
keďže:
(1)       Únia je oprávnená v rámci
spoločnej rybárskej politiky prijímať opatrenia na ochranu morských
biologických zdrojov a uzatvárať dohody s tretími krajinami a medzinárodnými
organizáciami.
(2)       Podľa rozhodnutia Rady
98/392/ES ([2])
je Únia zmluvnou stranou Dohovoru Organizácie Spojených národov o morskom práve
z 10. decembra 1982, na základe ktorého musia všetci členovia
medzinárodného spoločenstva spolupracovať pri ochrane a riadení
morských biologických zdrojov.
(3)       Podľa rozhodnutia Rady
98/414/ES ([3])
je Únia zmluvnou stranou Dohody o vykonávaní ustanovení Dohovoru Organizácie
Spojených národov o morskom práve z 10. decembra 1982 o ochrane a využívaní
transzonálnych populácií rýb a populácií rýb migrujúcich na veľké
vzdialenosti.
(4)       Dňa 1. decembra 2009
Rada poverila Európsku komisiu, aby v mene Európskej únie požiadala o
zmenu pravidiel Dohovoru o ochrane tuniaka južného tak, aby sa Európska únia
stala jeho zmluvnou stranou.
(5)       Na svojom 20. zasadnutí,
ktoré sa konalo v októbri 2013, CCSBT zmenila uznesenie o rozšírenej komisii
tak, aby sa Európska únia mohla stať členom rozšírenej komisie CCSBT
prostredníctvom výmeny listov.
(6)       Dňa [XXX] Rada schválila
podpísanie a predbežné vykonávanie výmeny listov na získanie členstva v
rozšírenej komisii CCSBT.
(7)       Vzhľadom na to, že
plavidlá, ktoré sa plavia pod vlajkami členských štátov Únie, lovia zdroje
v oblasti výskytu tuniaka južného, je v záujme Únie, aby zohrávala účinnú
úlohu pri vykonávaní dohovoru.
(8)       Takýmto postupom sa podporí
aj jednotný prístup Únie týkajúci sa ochrany všetkých oceánskych zdrojov,
pričom sa posilní jej záväzok dlhodobej ochrany a udržateľného
využívania rybolovných zdrojov v celosvetovom meradle.
(9)       Výmena listov by sa preto
mala uzavrieť,
PRIJALA TOTO ROZHODNUTIE:
Článok 1
Týmto sa v mene Únie uzatvára výmena listov na
získanie členstva v rozšírenej komisii Dohovoru o ochrane tuniaka južného
(ďalej len „dohovor“).
Znenie výmeny listov je pripojené k tomuto
rozhodnutiu.
Článok 2
Týmto sa v mene CCSBT predseda Rady poveruje, aby určil osobu(-y)
splnomocnenú(-é) uložiť v mene Únie schvaľovaciu listinu u výkonného
tajomníka CCSBT v súlade s článkom 10 dohovoru.
V Bruseli
                                                                       Za
Radu
                                                                       predseda
[1]               Ú. v. EÚ C , , s. .
[2]               Ú. v. ES L 179, 23.6.1998, s. 1.
[3]               Ú. v. ES L 189, 3.7.1998, s. 14.
PRÍLOHA
k
návrhu rozhodnutia Rady
uzavrieť v mene Európskej únie
výmenu listov na získanie členstva v rozšírenej komisii Dohovoru o ochrane
tuniaka južného
A. List
Európskej únie 
Vážená
pani/Vážený pán, 
mám tú česť odvolať sa na uznesenie
o vytvorení rozšírenej komisie a rozšíreného vedeckého výboru (ďalej len
„uznesenie“), zmenené počas 20. zasadnutia CCSBT v októbri 2013.
V odseku 6 tohto uznesenia sa stanovuje, že všetky organizácie
regionálnej ekonomickej integrácie, rybárske alebo iné subjekty, pod ktorých
vlajkou plavidlá lovili tuniaka južného kedykoľvek počas
predchádzajúcich troch kalendárnych rokov, môžu výkonnému tajomníkovi komisie
vyjadriť svoj záujem stať sa členom rozšírenej komisie a
rozšíreného vedeckého výboru. Na tento účel výkonný tajomník CCSBT v mene
Komisie vykoná výmenu listov so zástupcom takejto organizácie regionálnej
ekonomickej integrácie, rybárskeho alebo iného subjektu.
Pokiaľ ide o odsek 7 uznesenia, nárok EÚ na 10 ton na roky
2015 – 2017 zostáva nezmenený.
Bol by som Vám zaviazaný, keby ste potvrdili
prijatie tohto listu a potvrdili, že tento list a Vaša odpoveď predstavujú
dohodu medzi CCSBT a Európskou úniou o jej členstve v rozšírenej komisii a
rozšírenom vedeckom výbore CCSBT v súlade s ustanoveniami uvedeného uznesenia.
EÚ by chcela vyjadriť pevné odhodlanie naďalej
dodržiavať podmienky dohovoru CCSBT a rozhodnutia rozšírenej Komisie.
Táto dohoda sa uplatňuje odo dňa
nasledujúceho po dni Vašej odpovede.
Vážená pani/vážený pán, prijmite, prosím, prejav
mojej najhlbšej úcty.
Za Európsku úniu
                                                                       predseda